AMA ลุยสนามเทรดวันแรกบวก 58.16%
AMA ลุยสนามเทรดวันแรกบวก 58.16% โดยเปิดตลาดที่ 15.80 บาท จาก IPO 9.99 บาท ล่าสุด ณ เวลา 10.00 น. ราคาอยู่ที่ 15.80 บาท บวก 5.81 บาท หรือ 58.16% สูงสุดที่ 16.00 บาท ต่ำสุดที่ 15.70 บาท ด้วยมูลค่าซื้อขาย 416.08 ล้านบาท
22 ธ.ค. 2559

ผู้สื่อข่าวรายงานว่า AMA ลุยสนามเทรดวันแรกบวก 58.16% โดยเปิดตลาดที่ 15.80 บาท จาก IPO 9.99 บาท ล่าสุด ณ เวลา 10.00 น. ราคาอยู่ที่ 15.80 บาท บวก 5.81 บาท หรือ 58.16% สูงสุดที่ 16.00 บาท ต่ำสุดที่ 15.70 บาท ด้วยมูลค่าซื้อขาย 416.08 ล้านบาท
ด้านนางศรัณยา กระแสเศียร กรรมการผู้จัดการ บริษัท เซจแคปปิตอล จำกัด ในฐานะที่ปรึกษาทางการเงินของAMA เปิดเผยว่า บริษัทมีความมั่นใจ และมีความพร้อมในทุกด้านสำหรับการเข้าซื้อขายหลักทรัพย์เอ็ม เอ ไอ (mai) ในวันนี้ ด้วยความมั่นใจในพื้นฐานธุรกิจที่แข็งแกร่ง และมีแผนในการขยายธุรกิจที่ชัดเจน
โดยสำหรับตัวเลขของการเติบโตของผลประกอบการในช่วง 3 ปีที่ผ่านมาอยู่ในระดับที่สูง รวมถึงภาพรวมของอุตสาหกรรมขนส่งสินค้าเหลวทั้งทางรถ และทางเรือ ทั้งในประเทศ และต่างประเทศมีการขยายตัวอย่างต่อเนื่อง ตามความต้องการขนส่งน้ำมันภายในประเทศที่เพิ่มสูงขึ้น รวมถึงความต้องการบริโภคน้ำมันปาล์มทั้งในอินเดีย จีน เมียนมาร์ และเวียดนามที่เพิ่มสูงขึ้น
ขณะที่บล. ทิสโก้ ระบุในบทวิเคราะห์ โดยประเมินมูลค่าที่เหมาะสมของ AMA ด้วยวิธี PER Multiple โดยอ้างอิงจากค่าเฉลี่ย PER ของบริษัทที่ดำเนินธุรกิจขนส่งใกล้เคียงกับบริษัทที่ PER 24X ดังนั้น มูลค่าที่เหมาะสมของ AMA สำหรับปี 60 อยู่ที่ 15.20 บาท ซึ่งคิดเป็น PEG เพียง 0.8 เท่า จากมีอัตราการเติบโตผลประกอบการ 2y-CAGR (ปี 60-62) ที่ 30% ปัจจัยเสี่ยงมาจากความผันผวนของน้ำมันเชื้อเพลิง ,การพึ่งพาลูกค้ารายใหญ่ทั้งธุรกิจขนส่งทางเรือและทางรถ และความผันผวนของอัตราแลกเปลี่ยน
โดยคาดกำไรสุทธิปี 59 อยู่ที่ 165 ล้านบาท และในปี 60 อยู่ที่ 273 ล้านบาท จากรายได้ที่คาดจะเติบโตตามการขยายกองเรือบรรทุก ส่งผลให้ระวางบรรทุกเพิ่มขึ้นเท่าตัว รวมทั้งขยายเส้นทางไปยังเอเชียตะวันออกและเอเชียใต้ และการขนส่งทางรถยังคงเติบโตตามลูกค้าซึ่งเป็นผู้จำหน่ายน้ำมันปลีก ซึ่งมีการเติบโตของยอดจำหน่ายน้ำมันเฉลี่ย 24% ต่อปี และบริษัทขยายกองรถบรรทุก และยังคาดว่าบริษัทจะยังคงสามารถรักษาระดับอัตรากำไรขั้นต้นและกำไรสุทธิไว้ในระดับสูงที่ 30% และ 17% ได้ จากการบริหารจัดการต้นทุนที่ดีรวมทั้งการบริหารเที่ยวการเดินเรือและรถที่มีประสิทธิภาพมากยิ่งขึ้น
อนึ่ง AMA ดำเนินธุรกิจให้บริการขนส่งสินค้าเหลวทางเรือและทางรถ โดยเป็นผู้นำในธุรกิจเรือขนส่งน้ำมันปาล์มในภูมิภาคเอเชียตะวันออกเฉียงใต้ โดยเป็นอันดับ 2 ในการให้บริการในเอเชียตะวันออกเฉียงใต้ และอันดับ 1 ในประเทศไทย และยังอยู่ในธุรกิจที่ Niche Market มีคู่แข่งน้อย มีความชำนาญในการเดินเรือ ส่งผลให้ AMA เป็นผู้นำในธุรกิจ รวมทั้ง ให้บริการกับลูกค้าที่ผู้ผลิตและจัดจำหน่ายน้ำมันปาล์มที่ใหญ่สุดในโลก